Edduveröld opnuð í kvöld í Englendingavík Mikið verður um dýrðir í neðri bænum í Borgarnesi í kvöld þegar athafnakonurnar Guðrún Kristjánsdóttir og Jóhanna Erla Jónsdóttir opna formlega Edduveröld , nýtt veitinga - og kaffihús í gömlu verslunar - og pakkhúsunum í Englendingavík . Í Edduveröld verður einnig að finna vinnustofur handverksfólks ásamt galleríi í anda Norrænnar goðafræði og því eiga gestir staðarins þess kosts að skoða margt fróðlegt þar . Að auki stefnir Safnahús Borgarfjarðar á sögusýningu í efra pakkhúsi víkurinnar . Húsin í Englendingavík eiga sér merka sögu en þar var meðal annars starfsemi Kaupfélags Borgfirðinga í fjölmörg ár um miðbik síðustu aldar . Síðast voru Brúðuheimar þar til húsa . Að sögn Guðrúnar er mikil tilhlökkun hjá henni og Erlu fyrir opnuninni . Þær hafa ráðið þrjá starfsmenn í vinnu auk þeirra sjálfra en þeim mun sennilega fjölga þegar nær dregur sumri . Guðrún segir þær hafi orðið varar við mikinn áhuga í samfélaginu fyrir framtaki þeirra . „ Fólk er ánægt með að komið sé líf í Englendingavík á nýjan leik . Við finnum fyrir mikilli jákvæðni í samfélaginu og það gefur okkur góð fyrirheit fyrir framhaldið , “ segir Guðrún og þakkar fyrir meðbyrinn fyrir hönd þeirrar Erlu . Edduveröld opnar formlega kl. 20 í kvöld fyrir gestum og mun sjálfur Gylfi Ægisson mæta troða upp frá kl. 21 . „ Við verðum með smá dagskrá fyrir boðsgesti frá kl. 18 en opnum fyrir gesti kl. 20 . Opnunartími Edduveraldar verður síðan á sunnudögum til fimmtudaga frá kl. 10 - 23 og á föstudögum og laugardögum frá kl. 10 - 01 . Fjölbreytt dagskrá er síðan framundan . Á laugardaginn mun trúbadorinn Ingvar Valgeirsson leika tónlist fyrir gesti frá kl. 21 en einnig höfum við bókað trúbadorinn Halla Reynis síðasta vetrardag 24. apríl . Það er því ýmislegt á döfinni í Edduveröld á næstunni , “ segir Guðrún sem býður alla gesti velkomna í Englendingavík .